**СТАНОВИЩЕ**

От

проф. д-р Мадлен Данова

за дисертационния труд на Марина Божидарова Полякова

на тема

„Сюрреалистичната образност в романите на Тони Морисън“

за присъждането на образователната и научна степен „доктор“

в научна област „Хуманитарни науки“,

направление 2.1 „Филология“ (американска литература),

катедра „Англицистика и американистика“, Факултет по класически и нови филологии, Софийски университет „Св. Климент Охридски“

**Данни за докторантката**

Марина Божидарова Полякова е завършила Френската езикова гимназия, гр. София и е магистър по френска филология на ФКНФ, СУ „Св. Климент Охридски“ както и магистър по социални изследвания на пола, ФФ, СУ „Св. Климент Охридски“ и по „Комуникация: език, литература, медии“, английска филология, ФКНФ, СУ „Св. Климент Охридски“. Работила е като преподавател по френски и английски език в престижни софийски гимназии, а от 2011 г. е инспектор „Учебна дейност“ към катедра „Класическа филология“ на ФКНФ, СУ „Св. Климент Охридски“.

**Данни за докторантурата**

Марина Божидарова Полякова е зачислена на редовна докторантура по американска литература към катедра „Англицистика и американистика”, ФКНФ, СУ „Св. Климент Охридски“, със Заповед РД20-989 /20.07.2012 г. с научен ръководител проф. д-р Мадлен Данова, като през 2015 г. докторантурата й е удължена с една година и тя е отчислена с право на защита през юли 2016 г.

**Данни за дисертацията и автореферата**

Представеният дисертационен труд на тема „Сюрреалистичната образност в романите на Тони Морисън“ е в обем от 321 стр. и се състои от Увод, четири основни глави, Заключение и Библиография. Уводът ясно задава границите на това изследване и формулира тезата, която дисертацията си поставя за задача да докаже, а именно тясното взаимодействие между модернистичната естетика на сюрреализма и постмодерната образност в романите на Тони Морисън.

Основната част на дисертацията е разделена между две теоретични глави и две глави, посветени на анализа на сюрреалистичната образност в два от романите на Морисън, един от средния период в нейното творчество, „Джаз“, и един от късния й период, „Дом“. Първата от теоретичните глави е изцяло посветена на критическото осмисляне на натрупаната литература по въпросите на сюрреализма и неговото постмодерно наследство в развитието на специфично американската школа на магическия реализъм. Това контекстуализиране на френския сюрреализъм извън европейското културно пространство, всъщност е и новата, оригинална призма на изследване, която дисертацията предлага.

Тази глава показва и критическата зрялост на дисертантка, която убедително изгражда свой собствен прочит на значими литературни явления на двадесети век, които не търпят граници и рамки. Това й позволява по-нататък да разкрие и дълбоката свързаност на творчеството на Тони Морисън с авангарда на европейския модернизъм, който прониква в Новия свят по различни пътища и под различни форми. За това допринася и втората от теоретичните глави, която показва дълбокото навлизане на дисертантката в сложния и многопластов литературно-критически свят на Тони Морисън, която е не само едно от най-забележителните имена в съвременната американска литература, но и една от най-успешните литературни критички.

Основният акцент на изследването е върху предложения нов прочит на двата романа на Тони Морисън през призмата на сюрреалистичната образност. Зададена като по-широко и всеобхватно понятие, образността се разбира и като „неочаквани срещи на несъвместими реалии като израз на освободеното от подсъзнанието“ (Автореферат, стр. 7) и като „стремеж […] да [се ] постигн[е] синтез на традиционно установените в западния светоглед противоборстващи си дихотомии (тъмнина/светлина, присъствие/отсъствие, сън/будно съзнание, рационално/ирационално, логично/нелогично, яснота/обърканост, нормалност/лудост, единство/множество, език/мълчание, живот/смърт, минало/настояще, тук/отвъд и пр.)“ (Автореферат, стр. 10). Така главата, посветена на „Джаз“, изследва най-вече лиминалните състояния, „освободеното от подсъзнанието“ и сюрреалистичното „магическо,“ закодирани в сякаш втъкания в наратива ритъм на джаза през дълбинния анализ на героите, изградени като колажни фигури. Чрез този анализ Марина Полякова убедително доказва тезата си и успява да разкрие нови смислови пластове в произведение, което е обект на засилен интерес от страна на литературните критици.

Това се доказва и от следващата глава, която за първи път прави анализ на едно от последните публикувани произведения на Тони Морисън, романа „Дом“. Сюрреалистичната образност тук отново е свързана с лиминалните състояния, с съновиденията, халюцинациите и призрачните фигури, запълнили съзнанието на главния герой, които, както и при сюрреализма, „вътре в самата композиция запазват своята динамика, която има способността да въздействат по различни начини върху сетивата на активно наблюдаващия зрител в зависимост от гледния ъгъл и неговото вътрешно очакване“ (Автореферат, стр. 10). Анализът на този роман напълно подкрепя твърдението на дисертантката, че „в прозата на Морисън по интересен начин отеква и един от аспектите на сюрреалистичната алтернативна връзка с външната реалност, който намира израз в така наречените от Бретон „ментални картини“ […], подчиняващи външните форми на вътрешния живот на съзнанието“ (Автореферат, стр. 10). Богатството и многопластовостта на изградените от Морисън образи, дисертантката свързва и с ангажираността на писателката към проблемите на расата и етничността в американския културен контекст, които остават основните стожери в произведенията на Морисън.

Заключението събира всички направени изводи в едно цяло като отваря и нови посоки за работа в полето на интертекстуалността и трансформациите на литературни и културно-философски идеи и техники на писане.

Библиографията съдържа над 200 вторични заглавия и повече от 80 първични източници – романи, разкази, критически студии и есета, интервюта и сборници, публикувани от Тони Морисън, което още веднъж свидетелства за огромната изследователска работа, извършена от дисертантката. Тук трябва да се подчертае, че цялостното изследване е напълно оригинално и самостоятелно.

Тъй като дисертацията е на английски език, Марина Полякова е представила разширен Автореферат на български език в размер на 86 стр., който синтезира дисертацията по ясен и логичен начин.

**Научни приноси**

От посочените десет научни приноса от дисертантката, най-важен е приложеният за първи път интердисциплинарен подход към творчеството на Морисън, който го свързва недвусмислено с френския сюрреализъм като по този начин разкрива нови смислови пластове в нейното творчество, които досега са били или неизследвани или много слабо застъпени в критическите анализи на нейното творчество. Дисертацията спомага и за разгръщането на една много по-широка картина на естетически взаимодействия и противопоставяния в контекста на двадесети век и връзките между Стария и Новия свят.

Свързването на творчеството на Морисън с идеите и естетиката на френския сюрреализъм разкрива и нови страни от развитието на американската литература като цяло и на афроамериканската литературна традиция в частност. Така, може да се твърди, че предложената дисертация добавя нови примери в подкрепа на нашумелите в последно време призиви на определен кръг литературни критици в САЩ и по света за нов прочит на идеята за световна литература или литература-свят, която прекрачва националните граници и работи по посока на създаването на дискурсивно пространство лишено от ограничителни линии и затворени хоризонти.

Несъмнен научен принос е и предложеният за първи път обстоен литературен анализ на основните теми и наративни техники и образност в романа „Дом“, който досега не е получил такова критическо внимание като останалите романи на Морисън. Задълбочения критически прочит на този роман, който предлага настоящата дисертация, прави възможно и проследяването на определени тенденции в творчеството на писателката, която продължава да е едно от най-големите имена в съвременната американска литература.

Към достойнствата на предложения дисертационен труд трябва да добавим и богатия литературно-критически език, с който борави дисертантката, както и зрелостта и задълбочеността на анализите, които предлага.

**Публикации и участия в научни форуми**

Марина Полякова е представила три публикувани статиите, свързани с темите, които разглежда настоящия дисертационен труд. Две от статиите са тясно свързани с изследвания проблем за сюрреалистичната образност в романите на Тони Морисън, а третата е посветена на проблема за женския глас в романа „Възлюбена“, като и трите публикации свидетелстват за дълбочината на литературно-критическия поглед на авторката.

Марина Полякова участва активно в научния живот на Софийския университет, като освен многобройни участия в конференции, тя активно се включва и в научни проекти. От 2014 г. до 2018 г. тя е част от научно-изследователския екип на Комплекса за върхови постижения по хуманитаристика „Алма Матер“ към Софийския университет, а през 2015 г. печели стипендия за едномесечен престой в Института „Кенеди“ в гр. Берлин, една от най-престижните стипендии по американистика в Европа.

**Заключение**

Дисертационният труд съдържа научни, научно-приложни и приложни резултати, които представляват оригинален принос в науката и отговарят на всички изисквания на Закона за развитие на академичния състав в Република България (ЗРАСРБ), Правилника за прилагане на ЗРАСРБ и съответния Правилник на СУ „Св. Климент Охридски“.

Дисертационният труд показва, че докторантката Марина Божидарова Полякова притежава задълбочени теоретични знания и професионални умения по научна специалност „Американска литература“ като демонстрира качества и умения за самостоятелно провеждане на научно изследване.

Въз основа на всичко изложено по-горе, убедено давам своята положителна оценка за проведеното изследване, представено от рецензираните по-горе дисертационен труд, автореферат, постигнати резултати и приноси, и предлагам на почитаемото научно жури да присъди образователната и научна степен ‘доктор’ на Марина Божидарова Полякова в област на висше образование: 2. Хуманитарни науки; Професионално направление 2.1.Филология, американска литература.

05.07. 2019 г. Рецензент:

# /проф. д-р Мадлен Данова/